Чассьӧа мазі «Чазі».
(мойд)
	Бушков став вынӧн паськыд гудыр «бордъясӧн» копыртіс мулань гӧгӧрса вӧраин да жалиттӧг повзьӧдліс мувывса ловъяӧс лӧга буялӧмӧн. Татшӧм нога увгӧмысь, кратшкӧмысь, дзуртӧмысь, шутьлялӧмысь да грымакылӧмысь быдӧн дзебсисны кытчӧ коді удитіс.
	И сӧмын ӧтик шӧйӧвошӧм мазі «Чазі» эз куж гӧгӧрвоны ыджыд мыр бердысь петӧм бӧрын, мыйысь шоныд тулысыс садьмӧдіс сійӧс татшӧм кадӧ. «Татшӧм лӧг поводдя ме ог помнит, - думыштіс мазі да бараысь чазнитіс. – А кыдзи бушков скӧралӧ! Но мыйысь тадзи? Меным веж турун-корлӧн дзоридзалӧм  колӧ!» Мазі лэбзис, но воча тӧвныр пӧльыштіс сійӧс боклань да ляскис коз пу дін улӧ. «Ӧй-йӧ-йӧ! Кутшӧма бокӧс дойдіс!» - норасис аслас мазі кок куӧн вӧрӧдӧмӧн. Сы кості вывсянь лыска лапъяс костысь мыччысис сьӧд сиргаг: «Ӧй! Мазі, мыйнӧ лоис тэкӧд? Эттӧс ылалін?»
	«А-а! Тайӧ тэ, гурчкысь сиргаг? – пыр шыӧдчис Мазі «Чазі». – Мыйкӧ тай дзебсьӧмыд бушковысь али повзин, кӧть и асьтӧ лыддян медыджыд чина вӧрса гагӧн?»
	Сиргаг шеныштіс югъялысь нӧш модаа юрнас да кузь ускӧн ӧлыштӧм бӧрын дузӧба вочавидзис: «Дзы-ы! Тані  менам овмӧс и ме некодысь ог пов! Дзы-ы, а бушков меным весьшӧрӧ. Дзы-ы, видзӧд, кутшӧм менам дорйысьяс – векӧвӧйя козъяс! Быд пу потасын менам оланін! А тэныд, коньӧрлы, думайта и дзебсьыны некытчӧ? А-ха-ха!» Юрсӧ вывлань кыпӧдӧмӧн сьӧд сиргаг дӧвӧля дзузгис-гурчкис мазі водзын. 
	Шогӧ усис мазі кор гӧгӧрвоис, мый сиргаг сылы абу ёрт. Сійӧ ӧдӧбсис да лэбзис пашкыр коз горулысь вӧр пытшкӧ. А тӧвру кытшолӧн ӧвтіс лэбысьлы паныд лыс ем да бус. Кыдз вермис эськӧ мазі водзасис вуджны тшӧкыда инӧ, но вочасӧн бырис эбӧсыс и сійӧс патурликӧн лэбзьӧдіс пожӧма яг вылӧ. «Чазі» ӧшйис чукля чалльӧ, кӧні гежӧда долалысь рой нитшын вӧлі дзебсьӧмны посньыд воз гагъяс. Виж-сьӧда визя гӧна рушкуа выль «гӧстьӧс» кӧть найӧ и тӧдмалісны, а повзьӧмысь кутісны асьнысӧ чӧв.
	Мудзӧм мазі лыс пытшкӧ сибдӧм бӧрын кунис синъяссӧ медым шойччыштыны и немтор йылысь нин эз думайт. 
	Другысь турунвиж туган йывсянь кыліс рутшкӧм-ратшкӧм. Вывсянь киссисны чегласьӧм лыска лапъяс да кольяс. Некымын воз гагӧс кышаліс ӧтик усьысь лап и найӧ чивзыгтырйи шлывгисны мулань. Сэсся мазікӧд орччӧн кыськӧ вывсянь чеччыштіс чаль вылӧ пашкыр бӧжа рыж ур, коді сырмӧм полӧмла оръясяна ногӧн сӧмын чирзис. «Тэ коді татшӧмыс? – веськыда видзӧдӧмӧн мазі вылӧ юаліс ур. – Ме-ме-ме тэнӧ ог помнит...» Чуймӧм «Чазі» сідзжӧ тірзяна пырысь воча шыӧдчис: «Ме-ме «Чазі»!Сивныр ляскис менӧ татчӧ. Да и меным весиг сьӧкыд сёрнитны, но кытчӧдз ме на ловъя ог сетчы некодлы».
	«Ме-ме нинӧм тэныд лёксӧ ог вӧч, ме тані вӧрас олысь и шуӧны менӧ урӧн, - лайкӧдіс гӧна зверпи да вӧзйис. – А кӧсъян гӧсти ме дорӧ ветлам. Татысянь чус неылын, куим пу сайын менам горт, со матысса медся джуджыд козйын!»
	«Аттьӧ тэныд, вӧрса олысь, но менам аслам горт эм, ю бердса эрдінын, -  нюмыштіс мазі. – Колӧ сӧмын виччыштыны, кор ланьтас скӧравны бушковыс и ме непременнӧ воштӧдча ас семьяӧ. Дерт, маитча кыдзи и кӧні менам мукӧд мазі ёртъяс?»
	Бӧръявыв ур ӧвтчыштіс пашкыр бӧжнас да прӧститчис эзысь борда выль ёрткӧд: «Коркӧ на гашкӧ аддзысьлам. Аддзысьлытӧдз!» Вилав зверпи вошис син улысь и «Чазі» бара гажтӧммис.
	Но, со бушковлӧн вынйӧрыс вочасӧн слабмис и лӧга буалӧмыс пӧшти ланьтіс. Рӧчӧн-рӧчӧн югзис пемыд енэж, а шонді югӧръяс зіля кутісны писькӧдавны быдкоя розъясдӧ буглясьысь улыс кымӧръясын. Мазі ӧскыштіс ас видзӧдласӧн гӧгӧринсӧ да джуджыда лолыштіс: «Ӧй-йӧ-йӧ! И збыль, поводдяыс вежсьыны пондіс! Пӧра и меным гортлань туй корсьны».
	Ышловзьӧм эзысь бордъя гаг чазгнитіс да лэбзис чаль вылысь.  Сійӧ радпырысь, ӧдӧба моз «шутьляліс» пуяс кості пыр вывлань качӧмӧн и увлань лэвччӧмӧн.
	«Ой, а тайӧ мый?» - чуймис мазі, кор син водзын кыптіс кутшӧмкӧ ёкмыль кодь ыджыд рудӧй гӧна «мыр». Вӧлӧмкӧ да «Чазі» медводдзаысь паныдасис ошкӧд и, дерт сылы вӧлі дивӧ, мый татшӧм  вӧрса олысь эм, кутшӧмӧс водзнас некор эз аддзывлы. 
Зільысь тӧдны мазі пуксис зверлы стӧч пель йылӧ да кутіс юасьны: «А Ті коді лоаныд?»  Мӧдыс чушнитіс да нюмпыр вочавидзис: «Ме – ош! Ы-ыр-ыр! Вӧрса кӧзяин, а абу коді-кӧ сэтшӧм-татшӧм! Ы-ыр-ыр!»
И пыр мазі вспомнитіс дедыслысь коркӧя висьтасьӧмъяс, кыдзи ӧтчыд вӧрса ош жуглалӧма мазі поз джуджыд мырйысь да сёйӧма став запас ма. Повтӧм гагъяс кыдз вермӧмны дорйысьӧмны пакӧсьт вӧчыськӧд, но кузь гӧна звер удитӧма пышйыны сьӧд вӧр пытшкӧ. А мазі семьялы немтор абу кольӧма кыдзи корсьны выль позъясянін. 
«А Ті радейтаныд кутшӧм сёйӧд? – нарӧшнӧ юаліс «Чазі» ошлысь.
«Ме? Ме радейта чӧсмасьны вотӧсӧн, коръя веж турунӧн, кодзувкот колькӧн, ур тшакӧн, но медъёна ӧмидз сыръясӧн да юмов маӧн. Ак, эськӧ ӧні кӧ ма кӧть неуна ньылыштны тӧвся узьӧм бӧрын! Но эз на пуксьы дзоридзалан кадыс, - лолыштіс звер да дӧвкнитіс юрнас. – а тэ ачыд коді лоан? Ме тэнӧ весиг ог аддзы, кӧні тэ?»
«Ме шуйга пель йылад пукала и Ті он вермӧ менӧ аддзыны, - нюмыштіс мазі. – А шуӧны менӧ мазі «Чазі»!
«Р-рр-рры-ы!» - муркнитіс ош да ӧлыштіс водз лапнас ас пель йыв кузя, но «вильыш» «Чазі» сералігпыр палляліс нин сынӧдын.
«Меным некор прӧста кадсӧ колльӧдны, а мазі поз жуглавны оз позь», - чазнитіс мазі да лэбис водзлань, кӧні тыдаліс югыд эрдін. 
Со и дзикӧдз лӧнис и гӧгӧрын ставыс бара ловзис быдпӧлӧс шыясӧн, лӧсьыд вӧрса дукъясӧн, унапӧлӧс рӧмъясӧн...
Шензьӧм лэбысь мазі быттьӧ кураліс ас пытшкӧ радлунсӧ и аснога думайтіс, мый помтӧм-дортӧм мир пытшкын мукӧд ловъякӧд сійӧ ӧтмоза чассьӧа.

